मप्र के सरकारी कर्मी को बना दिया सक्रिय सदस्य
Updated Sun, 25 Nov 2012 12:00 PM IST
ललितपुर। भारतीय जनता पार्टी के संगठनात्मक चुनाव में बनाए गए नियम तार- तार होते दिख रहे हैं। कुछ नेताओं ने सदस्यता अभियान के दौरान मध्य प्रदेश के सरकारी कर्मचारी सहित अन्य राजनीतिक दलों के लोगों को न केवल सक्रिय सदस्य बनाया, बल्कि उन्हें वार्ड अध्यक्ष भी बना दिया। स्टेट व नेशनल फोरम में पूर्व जिलाध्यक्ष ने इसकी शिकायत की है।
भारतीय जनता पार्टी ने मनोनयन प्रक्रिया को बदलने हुए कार्यकर्ताओं को उनके पसंद का पदाधिकारी चुनने का अधिकार दिया था। पिछले दिनों हुई इस प्रक्रिया पर पार्टी के वरिष्ठ नेताओं ने सवाल खड़े कर दिये हैं। भाजपा से जुड़े सूत्रों की माने तो पार्टी के पूर्व जिलाध्यक्ष ने पार्टी आला कमान को पत्र भेजकर निर्वाचन प्रक्रिया पर सवाल उठाया है। स्टेट व नेशनल फोरम में भेजे पत्र में पूर्व जिलाध्यक्ष ने आरोप लगाया है कि सदस्यता अभियान में जमकर धांधली की गई है। पदों पर काबिज होने के लिए नेताओं ने अपने करीबियों को सक्रिय सदस्य बना दिया। इस होड़ में नियमों को भी ताक पर रख दिया गया। कुछ नेताओं ने मध्य प्रदेश के एक सरकारी कर्मचारी को पार्टी का सक्रिय सदस्य बना दिया, जबकि सरकारी कर्मचारियों को सक्रिय सदस्य बनाने की मनाही थी। जानकारी पाकर सरकारी कर्मी ने लिखित रूप से अपनी आपत्ति पार्टी नेताओं को दर्ज कराई। सिर्फ इतना ही नहीं अन्य राजनीतिक दलों में सक्रिय भूमिका निभा रहे लोगों को भी भाजपा का सक्रिय सदस्य बना दिया दिया और वार्ड अध्यक्ष की जिम्मेदारी सौंप दी। इसकी जानकारी होने पर वार्ड अध्यक्ष बनाए गए दो लोगों ने भी अपनी लिखित आपत्ति संगठन के लोगों से दर्ज की है। पार्टी सूत्रों का कहना है कि सरकारी कर्मचारी व अन्य राजनीतिक दलों के लोगों के शिकायती पत्रों की छाया प्रतियां भी प्रदेश स्तरीय नेताओं को भेजी गई हैं। इस प्रकरण के पीछे एक चर्चित नेता की भूमिका मानी जा रही है।
Write a Comment | View Comments